L'Ajuntament de Miramar subvencionarà una part de la quota d'autònom als emprenedors
Channel: Radio Televisió Ajuntament de Miramar
Date: 27/03/2015

L'Ajuntament de Miramar ha engegat una nova línia d'ajudes que té com a finalitat oferir una ajuda als emprenedors del municipi. Segons exposa l'alcalde, Asensio Llorca, "elque anem a fer és subvencionar una part important de la quota d'autònom per als nous negocis que s'implanten a Miramar des de l'1 gener de 2015". Aquesta nova ajuda també inclou l'assessorament per part dels tècnics de l'Institut IDEAS de la Universitat Politècnica de València, que ajudaran als beneficiaris a fer realitat la seua idea de negoci, així com a traçar el pla d'empresa necessari "per a emprendre amb èxit. Finalment, dimarts passat vam signar un conveni amb la Caixa Popular que té com a objectiu facilitar el finançament necessari perquè aquests emprenedors puguen portar avant el seu projecte. Aquest finançament, sota la fórmula de microcrèdits, s'ofereix a baix interès gràcies a aquest conveni", explica l'alcalde, Asensio Llorca. En línies generals, aquesta nova actuació suposa que l'Ajuntament de Miramar subvencionarà entre el 40 i el 100 per cent de la quota d'autònom durant un màxim de dos anys. "Cal tenir en compte que des de 2013 existeix una línia d'ajudes estatals per a aquesta mateixa finalitat. En el nostre cas, el que farem és completar l'ajuda estatal amb l'aportació municipal, fins a cobrir el 100 per cent de la quota d'autònom en el cas dels emprenedors que reben ambdues ajudes. Si els emprenedors de Miramar no reben l'ajuda estatal, l'Ajuntament subvencionarà aproximadament la mitat de la seua quota d'autònom durant dos anys", exposa Asensio Llorca. Les bases d'aquestes ajudes es poden consultar i descarregar en la pàgina web municipal (www.ajumiramar.org).
Aquesta mesura s'emmarca en el pla d'actuació que l'Ajuntament desenvolupa des de 2011 per a lluitar contra l'atur en el municipi. "Per això, des de 2011 destinem cada any al voltant de 400.000 euros per a contractar a veïns i veïnes en atur, sempre seguint el barem i els criteris de selecció del PactSafor. D'altra banda, fomentem que les empreses que executen obres municipals contracten a la major quantitat possible d'aturats de Miramar. Amb tot açò aportem recursos municipals per a ajudar a els qui pateixen el drama de la desocupació. Ara, amb aquesta nova mesura, el nostre objectiu és ajudar als veïns i veïnes de Miramar que vulguen apostar per l'autoocupació", conclou Llorca.